钦定古今图书集成/明伦汇编/皇极典/第009卷 > 商
## 钦定古今图书集成/明伦汇编/皇极典/第009卷 > 商

### 成汤本纪

按：《史记殷本纪》：殷契母曰简狄，有娀氏之女，为帝喾
次妃三人，行浴，见元鸟墯其卵，简狄取吞之，因孕生
契。契长而佐禹治水有功，帝舜乃命契曰：“百姓不亲，
五品不训，汝为司徒而敬敷五教，五教在宽。”封于
赐姓子氏。契兴于唐虞、大禹之际，功业著于百姓，百
姓以平。契卒，子昭明立。昭明卒，子相土立。相土卒，子
昌若立。昌若卒，子曹圉立。曹圉卒，子冥立。冥卒，子振
立，振卒，子微立。微卒，子报丁立。报丁卒，子报乙立。报
乙卒，子报丙立。报丙卒，子主壬立。主壬卒，子主癸立。
主癸卒，子天乙立，是为成汤。成汤自契至汤八迁，汤
始居亳，从先王居，作《帝诰》。汤征诸侯，葛伯不祀，汤始
伐之。汤曰：“予有言：人视水见形，视民知”治不。伊尹曰：
“明哉！言能听，道乃进。君国子民，为善者皆在王官。勉
哉勉哉！”曰：“汝不能敬命，予大罚殛之，无有攸赦。”作汤
征。伊尹名阿衡。阿衡欲干汤而无由，乃为有莘氏媵
臣，负鼎俎以滋味说汤，致于王道。或曰：伊尹处士。汤
使人聘迎之，五反然后肯往。从汤言素王及九主之
事，汤举任以国政。伊尹去汤适夏，既丑有夏，复归于
亳。入自北门，遇女鸠女房，作《女鸠女房》。汤出见野，张
网四面，祝曰：“自天下四方，皆入吾网。”汤曰：“嘻！尽之矣。”
乃去其三面，祝曰：“欲左左，欲右，右。不用命，乃入吾网。”
诸侯闻之曰：“汤德至矣，及禽兽。”当是时，夏桀为虐，政
淫荒，而诸侯昆吾氏为乱，汤乃兴师率诸侯。伊尹从
汤，汤自把钺以伐昆吾，遂伐桀。汤曰：“‘格汝众庶，来，女
悉听朕言。匪台小子敢行举乱，有夏多罪。予维闻女
众言，夏氏有罪。予畏上帝，不敢不正。今夏多罪，天命
殛之。今女有众，女曰：‘我君不恤我众，舍我啬事而割
政’。女其曰‘有罪’，其奈何’？夏王率止众力，率夺夏国，有
众率怠不和，曰‘是日何时丧？予与女皆亡。夏德若兹，
今朕必往，尔尚及予一人，致天之罚。予其大理女，女
毋不信，朕不食言，女不从誓言，予则帑僇女，无有攸
赦’。”以告令师。作《汤誓》。于是汤曰：“吾甚武。”号曰武王。桀
败于有娀之虚，桀奔于鸣条，夏师败绩。汤遂伐三㚇，
俘厥宝玉。义伯、仲伯作《典宝》。汤既胜夏，欲迁其社，不
可，作夏社，伊尹报。于是诸侯心服。汤乃践天子位，平
定海内。汤归，至于《泰卷陶》中。作《诰》。既绌夏命，还亳，
作《汤诰》。维三月，王自至于东郊，告诸侯群后：毋不有
功于民，勤力迺事。予乃大罚殛女，毋予怨。曰：“古禹、皋
陶久劳于外，其有功乎民，民乃有安。东为江，北为济，
西为河，南为淮，四渎已修，万民乃有居。后稷降播，农
殖百谷。三公谷有功于民，故后有立。昔蚩尤与其大
夫作乱百姓，帝乃弗予，有状。先”王言不可不勉。曰：“不
道，毋之在国，女毋我怨，以令诸侯。”伊尹作《咸有一德》，
咎单作《明居》。汤乃改正朔，易服色，上白，朝会以昼。
按《墨子·非命篇》：“汤封于亳，绝长继短，方地百里。与其
百姓兼相爱，交相利，移则分率其百姓，以上尊天事
鬼。是以天鬼富之，诸侯与之，百姓亲之，贤士归之。未
殁其世而王天下，政诸侯。”

《贵义篇》：“汤将往见伊尹，令彭氏之子御。彭氏之子，半
道而问曰：‘君将何之’？汤曰：‘将往见伊尹’。彭氏之子曰‘伊尹天下之贱人也，君若欲见之，亦令召问焉，彼受
赐矣’。汤曰：‘非女所知也。今有药于此，食之则耳加聪，
目加明，则吾必说而强食之。今夫伊尹之于我国也，
譬之良医善药也，而子不欲我见伊尹，是子不欲我
善也’。”因下彭氏之子，不使御。

按：《吕氏春秋·顺民篇》：“汤克夏而正天下，天大旱，五年
不收，汤乃以身祷于桑林，曰：‘余一人有罪，无及万夫；
万夫有罪，在余一人。无以一人之不敏，使上帝鬼神，
伤民之命’。于是剪其发。”“其手以身为牺牲”，用祈福
于上帝。民乃甚悦，雨乃大至。

按：《竹书纪年》：“殷商成汤。”

〈注〉名《履》。汤有七名而九征，放桀于南巢而还，诸侯八译而来者，千八百国。奇肱氏以车至，乃同尊天乙。履为天子，三让，遂即天子位。

十八年癸亥，王即位，居亳，始屋夏社。

十九年，大旱。氐、羌来宾。

二十年，大旱。夏桀卒于亭山，禁弦歌舞。

二十一年，大旱。铸金币。

二十二年，大旱。

二十三年，大旱。

二十四年，大旱，王祷于《桑林》，雨。

二十五年，作《大濩乐》。初巡狩，定献令。

二十七年，迁《九鼎》于商邑。

二十九年，陟。

按《淮南子修务训》：“汤夙兴夜寐，以致聪明。轻赋薄敛，
以宽民氓。布德施惠，以振困穷。吊死问疾，以养孤孀。
百姓亲附，政令流行。”乃整兵鸣条，困夏南巢。谯以其
过，放之历山。

按《说苑权谋篇》：“汤欲伐桀，伊尹曰：‘请阻乏贡职，以观
其动’。桀怒，起九夷之师以伐之。伊尹曰：‘未可。彼尚犹
能起九夷之师，是罪在我也’。汤乃谢罪请服，复入贡
职。明年又不供贡职。桀怒，起九夷之师。九夷之师不
起，伊尹曰：‘可矣’。汤乃兴师伐而残之，迁桀南巢氏焉。”

### 帝外丙本纪

按《史记殷本纪》：“汤崩，太子太丁未立而卒，于是迺立
太丁之弟外丙，是为帝外丙”

按：《竹书纪年》外丙

〈注〉《名胜》。

元年乙亥，即位，居亳，命卿士伊尹。

二年，陟。

### 帝仲壬本纪

按《史记殷本纪》：“帝外丙即位二年，崩，立外丙之弟中
壬，是为帝中壬。”

按：《竹书纪年》：“仲壬。”

〈注〉名庸。

元年丁丑，王即位，居亳，命卿士伊尹。

四年，《涉》。

### 太宗太甲本纪

按《史记·殷本纪》：“帝中壬即位四年，崩，伊尹迺立太丁
之子太甲。太甲，成汤适长孙也，是为帝太甲。帝太甲
元年，伊尹作《伊训》，作《肆命》，作《徂后》。帝太甲既立三年，
不明，暴虐不遵汤法，乱德。于是伊尹放之于桐宫。三
年，伊尹摄，行政当国，以朝诸侯。帝太甲居桐宫三年，
悔过自责反善。于是伊尹迺迎帝太甲而授之政。帝”
太甲修德，诸侯咸归殷，百姓以宁。伊尹嘉之，迺作《太
甲训》三篇，褒帝太甲，称太宗。

按：《竹书纪年》：“太甲”

〈注〉名至。

十年，大飨于太庙，初祀《方明》。

按《通鉴前编》：太甲元祀，冬十有二月，伊尹祠告于先
王：“奉嗣王祇见厥祖，百官总己以听。蒙宰伊尹乃明
言烈祖之德，以训于王。王徂，桐宫居忧。”

二祀：“王在《桐宫》。”

三祀，冬十有二月朔，伊尹奉王归于亳。伊尹既复政，
将告归，乃陈戒于王。

三十有三祀，王崩，庙号“太宗。”〈按竹书纪年作十二年陟〉

### 帝沃丁本纪

按：《史记殷本纪》：“太宗崩，子沃丁立。帝沃丁之时，伊尹
卒，既葬伊尹于亳，咎单遂训伊尹事，作《沃丁》。”

按：《竹书纪年》，“沃丁”

〈注〉名绚。

元年癸巳，王即位，居亳，命卿士咎单。

八年，祠《保衡》。

十九年，陟。〈按通志作在位二十九年〉

按《帝王世纪》：“沃丁八年，伊尹卒，年百有馀岁，大雾三
日。沃丁葬之以天子之礼，祀以太牢，亲临丧，以报大
德。”

### 帝太庚本纪

按《史记·殷本纪》：“沃丁崩，弟太庚立，是为帝太庚。”
按《竹书纪年》，小庚

〈注〉约按：《史记》作“太庚，名辨

五年，陟。〈按通志作在位二十五年〉

### 帝小甲本纪

按《史记殷本纪》：“帝太庚崩，子帝小甲立。”

按：《竹书纪年》，“小甲”

〈注〉名高。

元年丁巳，王即位，居亳。

十七年，陟。〈按通志作在位三十六年〉

### 帝雍己本纪

按《史记殷本纪》：“帝小甲崩，弟雍己立，是为帝雍己，殷
道衰，诸侯或不至。”

按：《竹书纪年》：“雍己。”

〈注〉名伷。

元年甲戌，王即位，居亳。

十二年，陟。〈按通志作在位十三年〉

按《大纪》：“王尸君位，不能纲纪庶政，号令不行，诸侯或
不朝。”

### 中宗太戊本纪

按《书经无逸》：周公曰：“我闻曰：昔在殷王中宗，严恭寅
畏，天命自度，治民祇惧，不敢荒宁。肆中宗之享国，七
十有五年。”

按《史记·殷本纪》：帝雍己崩，弟太戊立，是为帝太戊。帝
太戊立伊陟为相。亳有祥桑，榖共生于朝，一暮大拱。
帝太戊惧，问伊陟。伊陟曰：“臣闻妖不胜德，帝之政其
有阙与？帝其修德。”太戊从之，而祥桑枯死而去。伊陟
赞言于巫咸，巫咸治王家有成，作《咸艾》，作《太戊》。帝太
戊赞伊陟于庙，言弗臣，伊陟让，作《原命》。殷复兴，诸侯
归之，故称《中宗》。

按：《竹书纪年》：“太戊”

〈注〉名密。

元年丙戌，王即位，居亳，命“卿士伊陟、臣扈。”

七年，有“桑榖生于朝。”

十一年，命巫咸祷于山川。

二十六年，西戎来宾，王使王孟聘西戎。

三十一年，命费侯中衍为“车正。”

三十五年，作“寅车。”

四十六年，“大有年。”

五十八年，城蒲姑。

六十一年，东九夷来宾。

七十五年，陟。

### 帝仲丁本纪

按《史记殷本纪》：“中宗崩，子帝仲丁立。帝仲丁迁于隞
河，亶甲居相，祖乙迁于邢。”

按：《竹书纪年》：“仲丁”

〈注〉名庄。

元年辛丑，王即位，自亳迁于嚣，于河上。

六年，征蓝夷。

九年，陟。〈按通典作在位十一年〉

### 帝外壬本纪

按《史记·殷本纪》：“帝仲丁崩，弟外壬立，是为帝外壬。”
按《竹书纪年》，外壬

〈注〉名“发。”

元年庚戌，王即位，居嚣。邳人、姺人叛。

十年，陟。〈按通志作在位十五年〉

### 帝河亶甲本纪

按《史记殷本纪》：“帝外壬崩，弟河亶甲立，是为帝河亶
甲。河亶甲时，殷复衰。”

按：《竹书纪年》“河亶甲。”

〈注〉名整。

“元年庚申”，王即位，自嚣迁于相。

三年，彭伯克邳。

四年，征蓝夷。

五年，“侁人入于班方。彭伯、韦伯伐班方”，侁人来宾。
九年，陟。

### 帝祖乙本纪

按《史记殷本纪》：“帝河亶甲崩，子帝祖乙立。帝祖乙立，
殷复兴，巫贤任职。”

按：《竹书纪年》：祖乙

〈注〉名滕。

元年己巳，王即位，自相迁于耿，命彭伯、韦伯。

二年，“圮于耿，自耿迁于庇。”

三年，命卿士巫贤。

八年，城庇。

十五年，命邠侯高圉。

十九年，陟。

祖乙之世，商道复兴，庙为中宗。《史记》《无逸》皆无之。

### 帝祖辛本纪

按：《史记殷本纪》：“帝祖乙崩，子帝祖辛立。”

按：《竹书纪年》，“祖辛”

〈注〉名旦。

元年戊子，王即位，居庇十四年陟。〈按通志作在位十六年〉

### 帝沃甲本纪

按《史记殷本纪》：“帝祖辛崩，弟沃甲立，是为帝沃甲。”

《索隐》曰：系本作《开甲》也。

按：《竹书纪年》开甲。

〈注〉名逾。

元年壬寅，王即位，居庇。

五年，陟。〈按通志作在位二十年〉

### 帝祖丁本纪

按《史记殷本纪》：“帝沃甲崩，立沃甲兄祖辛之子祖丁，
是为帝祖丁。”

按：《竹书纪年》，祖丁

〈注〉名新。

元年丁未，王即位，居庇。

九年，陟。〈按通志作在位三十三年〉

### 帝南庚本纪

按《史记殷本纪》：“帝祖丁崩，立弟沃甲之子南庚，是为
帝南庚。”

按：《竹书纪年》：“南庚。”

〈注〉名更。

元年丙辰，王即位，居庇。

三年，“迁于奄。”

六年，陟。〈按通志作在位二十九年〉

### 帝阳甲本纪

按《史记·殷本纪》：“帝南庚崩，立帝祖丁之子阳甲，是为
帝阳甲。帝阳甲之时，殷衰。自中丁以来，废适而更立
诸弟子，弟子或争相代立，比九世乱，于是诸侯莫朝。”
按《竹书纪年》，阳甲

〈注〉名和。

“元年壬戌”，王即位，居奄。

三年，西征丹山戎。

四年，陟。〈按通志作在位七年〉

### 帝盘庚本纪

按《史记·殷本纪》：帝阳甲崩，弟盘庚立，是为帝盘庚。帝
盘庚之时，殷已都河北。盘庚渡河南，复居成汤之故
居，迺五迁无定处。殷民咨胥，皆怨不欲徙。乃告谕诸
侯大臣曰：“昔高后成汤与尔之先祖俱定天下，法则
可修。舍而弗勉，何以成德？”乃遂涉河南，治亳，行汤之
政，然后百姓由宁，殷道复兴，诸侯来朝，以其遵成汤
之德也。

按：《竹书纪年》盘庚

〈注〉名“旬。”

元年丙寅，王即位，居奄。

七年，应侯来朝。

十四年，自奄迁于北蒙，曰殷。

十五年，营殷邑。

十九年，命邠侯亚圉。

二十八年，陟。

### 帝小辛本纪

按《史记殷本纪》：“帝盘庚崩，弟小辛立，是为帝小辛。帝
小辛立，殷复衰。百姓思盘庚，迺作《盘庚》三篇。”

〈注〉索隐曰：《尚书》“盘庚将治亳，殷民咨胥怨，作《盘庚》。”此以盘庚崩，弟小辛立，百姓思之，乃作《盘庚》，由不见古文也。

按：《竹书纪年》：“小辛。”

〈注〉名颂。

“元年甲午”，王即位，居殷。

三年，陟。〈按通志作在位二十一年〉

### 帝小乙本纪

按《史记·殷本纪》：“帝小辛崩，弟小乙立，是为帝小乙。”
按《竹书纪年》：“小乙”

〈注〉名敛。

“元年丁酉”，王即位，居殷。

六年，命世子武丁居于河，学于《甘盘》。

十年，陟。〈按通典作在位二十年〉

### 高宗武丁本纪

按《书经·无逸》：“其在高宗时，旧劳于外，爰暨小人。作其
即位，乃或亮阴，三年不言。其惟不言，言乃雍，不敢荒
宁，嘉靖殷邦。至于小大，无时或怨。”肆高宗之享国五
十有九年。

按《史记殷本纪》：帝小乙崩，子帝武丁立。帝武丁即位，
思复兴殷而未得其佐，三年不言政事，决定于冢宰，
以观国风。武丁夜梦得圣人，名曰说，以梦所见视群
臣百吏，皆非也。于是迺使百工营求之野，得说于傅
险中。是时说为胥靡，筑于傅险，见于武丁。武丁曰：“是
也。”得而与之语，果圣人，举以为相，殷国大治。故遂以
傅险姓之号曰《傅说》。帝武丁祭成汤，明日有飞雉登
鼎耳而呴，武丁惧。祖己曰：“王勿忧，先修政事。”祖己乃
训王曰：“唯天监下典，厥义，降年有永有不永。非天夭
民，中绝其命。民有不若德，不听罪。天既附命，正厥德。
乃曰：‘其奈何？呜呼！王嗣敬民，罔非天，继常祀，毋礼千弃道’。”武丁修政行德，天下咸驩，殷道复兴。

按：《竹书纪年》：“武丁。”

〈注〉名昭。

元年丁未，王即位，居殷。命卿士《甘盘》。

三年，梦求傅说，得之。

六年，命卿士傅说视学养老。

十二年，报祀《上甲微》。

二十五年，王子孝己卒于野。

二十九年，肜祭太庙，有雉来。

三十二年，伐鬼方，次于荆。

三十四年，王师克鬼方氏，羌来宾。

四十三年，王师灭《大彭》。

五十年，征豕韦，克之。

五十九年，陟。

王，殷之大仁也，力行王道，不敢荒宁，嘉靖殷邦，至于大小，无时或怨。是时舆地东不过江黄，西不过氐羌，南不过荆蛮，北不过朔方，而颂声作礼废而复起，庙号“高宗。”

### 帝祖庚本纪

按《史记·殷本纪》：“帝武丁崩，子帝祖庚立。祖己嘉武丁
之以祥雉为德，立其庙为高宗，遂作高宗肜日及训。”
按《竹书纪年》：祖庚

〈注〉名曜。

元年丙午，王即位，居殷，作《高宗之训》。

十一年，陟。〈按通志作在位七年〉

### 帝祖甲本纪〈按祖甲通志作辛甲〉

按《书经无逸》：“其在祖甲，不义惟王，旧为小人作。其即
位，爰知小人之依，能保惠于庶民，不敢侮鳏寡。”肆祖
甲之享国三十有三年。

〈蔡传〉《史记》：高宗崩，子祖庚立；祖庚崩，弟祖甲立。则祖甲，高宗之子，祖庚之弟也。郑元曰：“高宗欲废祖庚，立祖甲，祖甲以为不义，逃于民间，故云‘不义惟王’。”按：汉孔氏以“祖甲”为太甲，盖以《国语》称“帝甲乱之七世而陨。”孔氏见此等记载，意为帝甲，必非周公所称者，又以“不义惟王”与“太甲，兹乃不义”文，似遂以此称祖甲者为“太甲。”然详此章旧为“小人”作“其即位”，与上章“爰暨小人”“作其即位”，文势正类。所谓“小人”者，皆指微贱而言，非谓憸小之人也。作“其即位”，亦不见太甲复政、思庸之意。又按，邵子《经世书》，高宗五十九年，祖庚七年，祖甲三十三年，世次历年皆与书合，亦不以太甲为祖甲。况殷世二十有九，以甲名者五帝以太、以小，以沃，以阳，以“祖”别之，不应二人俱称祖甲。《国语》传讹承谬，旁记曲说，不足尽信，要以周公之言为正。又下文周公言“自殷王中宗”，“及高宗”，“及祖甲”，“及我周文王”，“及”云者，因其先后次第而枚举之辞也，则祖甲之为祖甲而非太甲明矣。

按《史记殷本纪》：“帝祖庚崩，弟祖甲立，是为帝甲。帝甲
淫乱，殷复衰。”

按：《竹书纪年》：“祖甲”

〈注〉名载。

“元年丁巳”，王即位，居殷。

十二年，征西戎。冬，王返自西戎。

十三年，西戎来宾，命邠侯组绀。

二十四年，重作《汤刑》。

二十七年，命王子嚣、王子良。

三十三年，陟。〈按通志作在位十六年〉

“王旧在野，及即位，知小人之依，能保惠庶民，不侮鳏寡。” 迨其末也，繁刑以携远，殷道复衰。

### 帝廪辛本纪

按《史记殷本纪》：“帝甲崩，子帝廪辛立。”

〈注〉索隐曰：《汉书、古今人表》及《帝王世纪》皆作“凭辛。”

按《竹书纪年》“冯辛。”

〈注〉名先。

“元年庚寅”，王即位，居殷。

四年，陟。〈按通志作在位六年〉

### 帝庚丁本纪

按《史记殷本纪》：“帝廪辛崩，弟庚丁立，是为帝庚丁。”
按《竹书纪年》：庚丁

〈注〉名嚣。

“元年甲午”，王即位，居殷。

八年，陟。〈按帝王世纪作二十一年通志作在位六年〉

### 帝武乙本纪

按《史记殷本纪》：“帝庚丁崩，子帝武乙立。殷复去亳，徙
河北。帝武乙无道，为偶人，谓之天神，与之博，令人为
行。天神不胜，乃僇辱之。为革囊，盛血，仰而射之，命曰
射天。”

按：《竹书纪年》“武乙”

〈注〉名瞿。

元年壬寅，王即位，居殷邠，迁于岐周。

三年，自殷迁于河北，命周公亶父赐以岐邑十五年，自河北迁于沬。

二十一年，“周公亶父薨。”

二十四年，周师伐程，战于毕，克之。

三十年，周师伐义渠，乃获其君以归。

三十四年，周公《季历》来朝，王赐地三十里，玉十玨，马
十匹。

三十五年，周公季历伐西落鬼戎，王畋于河、渭，大雷
震死。〈按通志作在位四年〉

### 帝太丁本纪

按《史记殷本纪》：“帝武乙猎于河渭之滨，暴雷。武乙震
死，子帝太丁立。”

按：《竹书纪年》文丁。

〈注〉《史记》作“太丁”，非。名托。

“元年丁丑”，王即位，居殷。

二年，周公季历伐燕京之戎，败绩。

三年，洹水一日三绝。

四年，周公季历伐余无之戎，克之，命为“牧师。”

五年，周作“程邑。”

七年，周公季历伐始呼之戎，克之。

十一年，周公季历伐翳徒之戎，获其三大夫，来献捷。
十二年，有凤集于岐山。

十三年，陟。〈按通志作在位三年〉

### 帝乙本纪

按《史记殷本纪》：“帝太丁崩，子帝乙立。帝乙立，殷益衰。”
按《竹书纪年》：帝乙

〈注〉名羡。

“元年庚寅”，王即位，居殷。

三年，王命南仲“西拒昆夷，城朔方。”夏六月，周地震。
九年，陟。〈按通志作在位三十七年〉

按《通鉴前编》：“帝乙元祀，周公季历受王命为牧师，
七祀周公季历薨，世子昌嗣立。”〈按季历为牧师竹书纪年作太丁四年事〉
二十有三祀，周西伯昌生子发。

### 帝辛本纪

按《史记殷本纪》：“帝乙长子曰微子启，启母贱，不得嗣。
少子辛，辛母正后，辛为嗣。帝乙崩，子辛立，是为帝辛，
天下谓之纣。帝纣资辨捷疾，闻见甚敏，材力过人，手
格猛兽，知足以距谏，言足以饰非，矜人臣以能高天
下以声，以为皆出己之下。好酒淫乐，嬖于妇人，爱妲
己，妲己之言是从。于是使师涓作新淫声《北里》之舞”，
靡靡之乐。厚赋税，以实鹿台之钱，而盈钜桥之粟。益
收狗马奇物，充牣宫室，益广沙丘苑台，多取野兽蜚
鸟置其中，慢于鬼神，大最乐，戏于沙丘，以酒为池，悬
肉为林，使男女倮相逐其间，为长夜之饮，百姓怨望，
而诸侯有畔者。于是纣乃重辟刑，有炮烙之法，以西
伯昌九侯、鄂侯为三公，九侯有好女入之纣。九侯女
不憙淫，纣怒杀之，而醢九侯。鄂侯争之，彊辨之疾，并
脯鄂侯。西伯昌闻之，窃叹。崇侯虎知之，以告纣。纣囚
西伯羑里。西伯之臣闳夭之徒，求美女奇物善马以
献纣。纣乃赦西伯。西伯出而献洛西之地，以请除炮
烙之刑。纣乃许之，赐弓矢斧钺，使得征伐。为西伯而
用费中为政。费中善谀好利，殷人弗亲。纣又用恶来，
《恶来》善毁谗，诸侯以此益疏。西伯归乃阴修德行善，
诸侯多叛纣而往归西伯，西伯滋大，纣由是稍失权
重。王子比干谏，弗听。商容贤者，百姓爱之，纣废之。及
西伯伐饥国，灭之。纣之臣祖伊闻之而咎。周恐，奔告
纣曰：“天既讫我殷命，假人元龟，无敢知吉。非先王不
相我后人，维王淫虐用自绝，故天弃我，不有安食不
虞，知天性，不迪率典。今我民罔不欲丧，曰：‘天曷不降
威，大命胡不至？今王其奈何’？”纣曰：“我生不有命在天
乎？”祖伊反曰：“纣不可谏矣。”西伯既卒，周武王之东伐，
至盟津，诸侯叛殷，会周者八百诸侯皆曰：“纣可伐矣。”
武王曰：“尔未知天命。”乃复归。纣愈淫乱不止。微子数
谏不听，乃与太师、少师谋，遂去。比干曰：“为人臣者，不
得不以死争。”迺强谏纣。纣怒曰：“吾闻圣人心有七窍。”
剖比干，观其心。箕子惧，乃佯狂为奴，纣又囚之。殷之
太师、少师，乃持其祭乐器奔周。周武王于是遂率诸
侯伐纣，纣亦发兵距之牧野。甲子日，纣兵败。纣走入，
登鹿台，衣其宝玉衣，赴火“而死。周武王遂斩纣头，县
之白旗。杀妲己，释箕子之囚，封比干之墓，表商容之
闾。封纣子武庚禄父，以续殷祀，令修行盘庚之政，殷
民大悦。于是周武王为天子。其后世贬帝号，号为王，
而封殷后为诸侯，属周。周武王崩，武庚与管叔、蔡叔
作乱，成王命周公诛之，而立微子于宋，以续殷后焉。”
按《韩非子喻老篇》：“昔者纣为象箸，而箕子怖，以为象
箸必不加于土铏，必将犀玉之杯；象箸玉杯必不羹
菽藿，则必旄象豹胎；旄象豹胎必不衣裋褐而食于
茅屋之下，则锦衣九重，广室高台。吾畏其卒，故怖其
始。居五年，纣为肉圃，设炮烙，登糟丘，临酒池，纣遂以
亡。”

按《竹书纪年》：“帝辛”

〈注〉名受，即纣也。曰“受。”辛

三年，有雀生鹯。

四年，“大蒐于黎，作炮烙之刑。”

五年夏，“筑南单之台。”雨土于亳。

六年，“西伯初禴于毕。”

九年，王师伐有苏，获妲己以归。“作《琼室》，立《玉门》。”
十年夏六月，王畋于西郊。

十七年，西伯伐翟。冬，“王游于淇。”

二十一年“春正月，诸侯朝周。伯夷、叔齐自孤竹归于
周。”

二十二年“冬，大蒐于渭。”

二十三年，囚西伯于羑里。

二十九年，释西伯。诸侯逆西伯归于程。

三十年春三月，“西伯率诸侯入贡。”

三十一年，西伯治兵于毕，得吕尚以为师。

三十二年，五星聚于房，有赤乌集于周社。

密人侵阮，西伯帅师伐密。

三十三年，密人降于周师，遂迁于程。王锡命西伯，得
专征伐。

约按：文王受命九年，“大统未集” ，盖得专征伐，受命自此年始。

三十四年，周师取耆及邗，遂伐崇，崇人降。冬十二月，
“昆夷侵周。”

三十五年，周大饥。“西伯自程迁于丰。”

三十六年“春正月，诸侯朝于周，遂伐昆夷。西伯使世
子发营镐。”

三十七年，周作“辟雍。”

三十九年，大夫辛甲出奔周。

四十年，周作《灵台》。王使胶鬲求玉于周。

四十一年春三月，西伯昌薨。

四十二年。〈周武王元年〉西伯发受《丹书》于吕尚，有女子化
为丈夫。

四十三年春，大阅，峣山崩。

四十四年，西伯发伐黎。

四十七年，内史向挚出奔周。

四十八年，夷羊见，二日并出。

五十一年“冬十一月戊子，周师渡孟津而还。王囚箕
子，杀王子比干，微子出奔。”

五十二年庚寅，周始伐殷。秋，周师次于鲜原。冬十有
二月，周师有事于上帝。庸蜀、羌、髳、微卢、彭濮从周师
伐殷。

汤灭夏以至于受，二十九王，用岁四百九十六年，起癸亥，终戊寅。。